**Captivă-n curcubeu**

*Gabriela Mimi Boroianu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Captivă-n curcubeu

Știam că ești un mag ce doar din gând

Poți preschimba o lume-ntr-o pictură,

Culorile de toamnă amestecând

Și recreând din ele-o partitură.

Că nopțile cu uitătura sumbră

Sub semnul tău atâta de discret,

S-au dezbrăcat de hainele, de umbră,

Iar tu, din mag, ai devenit poet!

Că zările au pleoapele albastre

Când flutură din genele mirării

Visând desfășurări de-aripi măiastre

Cum cresc firav din versul adorării.

Știam că-n ochii tăi dacă privesc

În curcubeu ai să mă prinzi captivă

Și-n versul tău voi vrea doar să trăiesc

Femeie, muză, înger deopotrivă...

Că mă dezic de viață și de moarte,

De lumea îmbrăcată în nevoi,

Ca să renasc lumină ce se-mparte,

Peste-ntunericul ce doarme între noi...

de Gabriela Mimi Boroianu

30.10.2015